માસિક સ્રાવ આવે ત્યારનાં લક્ષણોઃ (1) પેટ કે નીચેના ભાગ, પીઠ, પેઢાં તથા જાંઘોમાં ભારેપણું, તનાવ અને ક્યારેક ક્યારેક દુખાવો પણ (ર) વારે વારે મૂત્રવિસર્જનની ઇચ્છા (3) સ્તનોમાં ભારેપણું (4) આળસ, અરુચી, ચીડિયાપણું, અશક્તિ, માથાનો દુખાવો કે ડિપ્રેશન. આ બધાં જ લક્ષણો બધી જ સ્ત્રીઓને હોય જ એવું પણ જરૂરી નથી. કેટલીક સ્ત્રીઓને આવું થાય છે, કેટલીક સ્ત્રીઓને થતું નથી. આ સિવાય પણ કેટલાંક એવાં લક્ષણ છે, જેમ કે, નાડીની ગતિ તથા રક્તચાપ ઓછો થઈ જવો શારીરિક તાપમાન લગભગ એક ડિગ્રી નીચે જતું રહેે, રક્તમાં હિમોગ્લોબીનની માત્રા ઘટી જવી, માસિક ધર્મમાં આવતાં પહેલાં શરીરનું વજન કેટલુંક વધી જવુ (800 ગ્રામ સુધી) અને પછી સામાન્ય થઈ જવું. ઘણી બધી યુવતીઓને માસિક દરમિયાન પેટમાં દુખાવો થવો એ અતિ સામાન્ય લક્ષણ જોવા મળે છે. મોટા ભાગની યુવતીઓને લગ્ન પછી આ દુખાવો ઓછો થઈ જાય છે, પરંતુ ઘણી બધી સ્ત્રીઓને આ લક્ષણ યથાવત્ રહે છે, તો સૌપ્રથમ એ જાણવું જોઈએ કે તેવી સ્ત્રીઓને કબજિયાત અને ગેસને લગતી તકલીફ છે કે નહિ. જો આ બન્ને તકલીફ હોય તો આયુર્વેદિક દવા દ્વારા તેનો ઉપાય કરીને આ તકલીફમાંથી છુટકારો મેળવી શકાય તેમ છે. તેના માટે યોગ્ય ચિકિત્સકની સલાહ લઈને ચિકિત્સા કરાવવી જોઈએ.